钦定古今图书集成/历象汇编/历法典/第083卷 > 梁
## 钦定古今图书集成/历象汇编/历法典/第083卷 > 梁

梁末以木为《浑天象》。

按《隋书天文志》：“浑天象者，其制有机而无衡。梁末，秘
府有以木为之，其圆如丸，其大数围，南北两头有轴，
遍体布二十八宿、三家星、黄赤二道及天汉等。别为
横规环，以匡其外高下，管之以象地。南轴头入地，注
于南，植以象南极；北轴头出于地，上注于北，植以象
北极。正东西运转，昏明中星，既其应度分至气节，亦”
验在不差而已。不如浑仪别有衡管，测揆日月，分步
星度者也。吴太史令陈苗云：“先贤制木为仪，名曰浑
天。”即此之谓耶？由斯而言，仪象二器，远不相涉。则张
衡所造，盖亦止在浑象七曜，而何承天莫辨仪象之
异，亦为乖失。